KOMISIJOS REGLAMENTAS (EB) Nr. 721/2007
2007 m. birželio 25 d.
dėl Bulgarijos ir Rumunijos stojimo į Europos Sąjungą iš dalies keičiantis Reglamentą (EB) Nr. 884/2006, nustatantį Tarybos reglamento (EB) Nr. 1290/2005 nuostatų dėl intervencinių priemonių finansavimo iš EŽŪOGF ir valstybių narių mokėjimo agentūrų saugojimo valstybės sandėliuose operacijų apskaitos taikymo taisykles
EUROPOS BENDRIJŲ KOMISIJA,
atsižvelgdama į Bulgarijos Respublikos ir Rumunijos stojimo sutartį,
atsižvelgdama į Bulgarijos Respublikos ir Rumunijos stojimo aktą, ypač į jo 56 straipsnį,
kadangi:
(1)
Dėl Bulgarijos ir Rumunijos įstojimo į Europos Sąjungą reikalingi tam tikri techniniai Komisijos reglamento (EB) Nr. 884/2006 (1) IV ir VI priedų pakeitimai.
(2)
Bulgarijai ir Rumunijai turėtų būti nustatytos Reglamento (EB) Nr. 884/2006 IV priedo I.2 punkte nurodytos orientacinės palūkanų normos, kad būtų galima apskaičiuoti šioms valstybėms narėms kompensuotinas viešojo saugojimo operacijų finansavimo išlaidas, ir 2007 m. ataskaitinis laikotarpis, kad būtų galima apskaičiuoti šioms valstybėms narėms kompensuotinas 2008 biudžetinių metų viešojo saugojimo operacijų nustatyto dydžio išlaidas.
(3)
Todėl reikėtų atitinkamai iš dalies pakeisti Reglamentą (EB) Nr. 884/2006,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 884/2006 iš dalies keičiamas taip:
1)
IV priedo priedėlis pakeičiamas šio Reglamento I priede pateiktu tekstu;
2)
VI priedo I skirsnio 1 punktas pakeičiamas šio Reglamento II priede pateiktu tekstu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. birželio 25 d.